ส่วนที่ 1

ข้อมูลสรุป (Executive Summary)

บริษัทเงินทุน เกียรตินาคิน จำกัด (มหาชน) (บริษัท)
ประกอบการในธุรกิจเงินทุนและธุรกิจหลักทรัพย์มานานกว่า 30 ปี โดยมีบริษัทย่อย 2 บริษัทได้แก่
บริษัทหลักทรัพย์ เกียรตินาคิน จำกัด และ บริษัท เงินทุน รัตนทุน จำกัด (มหาชน)
ประกอบธุรกิจเงินทุน ซึ่งเปิดดำเนินการมาได้ 4 ปี สำหรับด้านธุรกิจเงินทุนนั้น
ให้บริการด้านรับเงินฝาก ให้สินเชื่อประเภทต่างๆ สินเชื่อเพื่อเช่าซื้อรถยนต์
บริการจัดประมูลและซื้อตั๋วแลกเงินของสถาบันการเงิน บริษัทมีการลงทุนในสิทธิเรียกร้อง
ด้วยการประมูลจาก องค์การเพื่อการปฏิรูประบบสถาบันการเงิน (ปรส.)
และได้มีการจัดตั้งกองทุนรวม 6 กองทุน เพื่อบริหารสินทรัพย์ที่ประมูลได้จาก ปรส.
สำหรับด้านธุรกิจหลักทรัพย์ บจ. หลักทรัพย์
เกียรตินาคินให้บริการด้านการเป็นนายหน้าซื้อขายหลักทรัพย์ ค้าหลักทรัพย์ ที่ปรึกษาทางการลงทุน
และการจัดจำหน่ายหลักทรัพย์
บริษัทได้รับการยอมรับจากลูกค้าเป็นอย่างดีตลอดระยะเวลาที่ผ่านมาโดยมีผู้บริหารและทีมงานที่มีความสามารถและมีประสบการณ์ในการดำเนินธุรกิจ
การดำเนินการของบริษัทฯ ในปีที่ผ่านมา มีผลกำไรเท่ากับ 1,389 ล้านบาท ในส่วนการแก้ไขหนี้
NPL ที่ประมูลมาจาก ปรส. สามารถปรับโครงสร้างหนี้กับลูกหนี้จนถึงสิ้นปี 2544
เป็นจำนวนสะสมมากกว่าร้อยละ 60 ของหนี้ทั้งหมด ด้านการให้สินเชื่อ ในปี 2544 บริษัทฯ
ได้ขยาย สินเชื่อในตลาดใหม่ คือสินเชื่อเพื่อฟื้นฟูกิจการ
เพื่อให้ลูกค้านำเงินไปแก้ไขปัญหาหนี้กับสถาบันการเงินเจ้าหนี้ โดยในปีที่ผ่านมา
บริษัทสามารถให้สินเชื่อประเภทดังกล่าวนี้เป็นวงเงินมากกว่า 4,000 ล้านบาท
บริษัทยังได้มีการขยายสินเชื่อเช่าซื้อไปมูลค่ากว่า 2,500 ล้านบาท
โดยเป็นการมุ่งเน้นการให้สินเชื่อแก่รถที่ใช้แล้ว ทำให้สิ้นปีที่ผ่านมา
บริษัทมียอดสินเชื่อรวมคงค้างเท่ากับ 10,060 ล้านบาท ขยายตัวเพิ่มขึ้นร้อยละ 31
ด้านธุรกิจหลักทรัพย์ ปีที่ผ่านมามีรายได้ที่ลดลง เนื่องจากการเปิดเสรีค่าคอมมิชชั่น
ที่ทำให้อัตราค่าคอมมิชชั่นลดลง และบริษัทหลีกเลี่ยงจากการแข่งขันด้านราคา เพื่อให้ได้ปริมาณธุรกิจ
ทำให้บริษัทสูญเสียส่วนแบ่งการตลาดไปบางส่วน
แต่ก็ยังคงรักษาอันดับบริษัทที่มีมูลค่าซื้อขายหลักทรัพย์สูงสุด 10 อันดับแรก นอกจากนั้น บล.
เกียรตินาคิน ยังมีการยกระดับสำนักงานบริการด้านหลักทรัพย์เป็นสำนักงานสาขา
เพื่อสามารถให้บริการได้มากขึ้น และมีการให้บริการซื้อขายหลักทรัพย์ผ่านทาง Internet
บริษัทมีการนำระบบฐานข้อมูลการบริหารมาใช้ในการบริหารงานทุกด้านคาดว่าจะเสร็จสิ้นสมบูรณ์ในปี
2545 นี้
บริษัทตระหนักถึงความสำคัญของทรัพยากรบุคคลจึงได้มีการออกใบสำคัญแสดงสิทธิการซื้อหุ้นสามัญ
เสนอให้พนักงานและกรรมการเพื่อเป็นการจูงใจและรักษาบุคลากรที่มีคุณภาพให้อยู่กับบริษัทฯในระยะยาว
สำหรับแผนการดำเนินงานของบริษัทในปี 2545 นี้ บริษัทมุ่งเน้นการขยายสินเชื่อเพื่อฟื้นฟูกิจการและ
สินเชื่อเช่าซื้อรถยนต์ เพื่อเป็นการขยายฐานธุรกิจในระยะยาวของบริษัท ส่วนธุรกิจหลักทรัพย์ในปี
2545 นี้
คาดว่าจะได้รับผลดีจากบรรยากาศการซื้อขายที่เพิ่มมากขึ้นและจากการที่สำนักงานคณะกรรมการกำกับหลักทรัพย์และตลาดหลักทรัพย์
(กลต.) ประกาศกำหนดอัตราค่านายหน้าขั้นต่ำ ทำให้การแข่งขันไม่รุนแรงเหมือนปีที่ผ่านมา อนึ่ง
บริษัทตระหนักดีว่าในภาวะที่เศรษฐกิจมีความเปราะบางการให้สินเชื่อแก่ลูกหนี้ที่มีปัญหาเป็นธุรกรรมที่มีความเสี่ยงสูงกว่าการให้สินเชื่อทั่วไป
การดำเนินงานอย่างระมัดระวัง ภายใต้การกำกับดูแลที่ดี (Good Governance)
โดยทีมงานที่มีประสบการณ์ และมีความซื่อสัตย์สุจริต การบริหารความเสี่ยงของลูกหนี้แต่ละรายที่ดี
ประกอบกับการกำหนดเงื่อนไขที่ป้องกันความเสี่ยงเป็นปัจจัยสำคัญต่อการดำเนินงานให้ประสบความสำเร็จ
ซึ่งจะเป็นประโยชน์ต่อลูกหนี้และต่อการฟื้นตัวของเศรษฐกิจโดยรวม นอกจากนั้น
บริษัทจำต้องดำรงสัดส่วนเงินกองทุนต่อสินทรัพย์เสี่ยง (BIS Ratio)
และสำรองสภาพคล่องในเกณฑ์ที่สูงกว่าเกณฑ์ปกติทั่วไป
เพื่อเป็นการให้ความมั่นใจแก่ผู้ที่เกี่ยวข้องทุกท่านว่า
บริษัทมีความเข้มแข็งเพียงพอที่จะเผชิญกับภาวะผันผวนที่อาจเกิดขึ้นได้อีกในอนาคต